BESLUTNING(1)

om situationen i Guinea-Bissau

Den Paritetiske Forsamling AVS-EU,

- forsamlet i Strasbourg (Frankrig) den 29. marts - 1. april 1999,

- der henviser til henstillingerne fra Rådet af Udenrigs- og Forsvarsministre fra landene i Det Økonomiske Fællesskab af Vestafrikanske Stater (ECOWAS) den 3. juli 1998 i Abidjan,

- der henviser til Praia-erklæringer som blev vedtaget af stats- og regeringscheferne fra Fællesskabet af Lande, der har Portugisisk som Officielt Sprog (CPLP), der mødtes i Kap Verde den 13.-17. juli 1998,

- der henviser til Abuja-fredsaftalen (Nigeria), der er blevet undertegnet af Guinea Bissaus præsident, general João Bernardo Vieira, og general Asumane Mané på militærjuntaens vegne, og som har gjort det muligt at foretage en fordeling af ministerportføljer og danne en national enhedsregering,

A. der er bekymret over de ødelæggende følger af de militære operationer, som er blevet gennemført i Guinea-Bissau (ødelæggelse af infrastrukturanlæg og massiv folkeflugt, navnlig af landets topfolk),

B. der er bekymret over situationen for flygtninge, som lever under vanskelige forhold,

C. der henviser til Lomé-fredsaftalen (Togo), der var et supplement til Abuja-aftalen, og som skabte mulighed for endelig at fordele ministerportføljerne og danne en national enhedsregering under Det Økonomiske Fællesskab af Vestafrikanske Staters (ECOWAS) auspicier i december 1998,

D. der henviser til, at den fredsaftale, der blev indgået i Abuja (Nigeria), fastsætter bestemmelser om øjeblikkelig indstilling af fjendtlighederne, dannelse af en national enhedsregering og afholdelse af almindelige valg,

E. der er bekymret over, at der fortsat er udenlandske tropper indblandet, og at de internationale menneskerettighedsorganisationer har anklaget nogle af dem for at have begået menneskerettighedskrænkelser over for civile,

F. der glæder sig over Europa-Kommissionen afgørelse om at frigive humanitær nødhjælp,

1. opfordrer konfliktens parter til at overholde Abuja-aftalen (Nigeria), som blev undertegnet den 1. november 1998 af præsident João Bernardo Vieira og general Ansumane Mané, og gennemføre den helhjertet;

2. opfordrer konfliktens parter til ikke at afbryde fredsforhandlingerne, så der kan findes en fredelig og varig løsning på krisen og således skabes mulighed for at genindføre retsstatsprincipper og få landets institutioner til at fungere;

3. støtter den kombinerede mæglingsindsats, som CPLP-kontaktgruppen og landene i subregionen har gjort under ECOWAS' auspicier med henblik på at tilskynde til en dialog mellem konfliktens parter og opnå en fredelig løsning;

4. understreger, at enhver varig fredelig løsning vil kræve en national forsoningsproces, der fører til garanteret respekt for Guinea-Bissaus uafhængighed og territoriale integritet;

5. fordømmer alle de udenlandske troppers destabiliserende rolle i konflikten, og kræver, at de trækkes tilbage med undtagelse af de tropper, som begge parter inden for ECOMOG opnår enighed om, som en forudsætning for gennemførelsen af fredsaftalen og indsættelsen af den nye regering;

6. opfordrer de to parter i konflikten til at overholde principperne for international folkeret og afstå fra at bruge børn til krigsførelse eller oprette private militser;

7. opfordrer nabolandene til at gøre alt, hvad der står i deres magt, for at medvirke til at konsolidere freden og den nationale forsoning, som navnlig vil skabe mulighed for genindførelse af fri bevægelighed for personer og varer;

8. pålægger sine formænd at sende denne beslutning til AVS-EU-Rådet, Kommissionen, FN's generalsekretær, OAU, ECOWAS og CPLP samt til Guinea-Bissaus nationalforsamling.

(1) Vedtaget af Den Paritetiske Forsamling AVS-EU den 1. april 1999 i Strasbourg (Frankrig).